tartuNLP/wikipedia-smugri-20251201 huggingface dataset:
Gabriella Papadakis

Gabriella Papadakis (s. 10. toukokuuta 1995 Clermont-Ferrand) on ranskalainen jäätanssija ja olympiavoittaja. 166 senttimetriä pitkän Papadakisin parina toimii Guillaume Cizeron. He edustavat Clermont-Ferrand -seuraa.
Papadakis aloitti taitoluistelun vuonna 1998. Cizeronin kanssa hän on luistellut jo lapsuudestaan asti. Vuonna 2013 he saavuttivat nuorten MM-hopeaa ja kaudella 2014–2015 Grand Prix -finaalin kolmannen tilan. MM-kilpailuista Papadakis ja Cizeron ovat voittaneet kultaa vuosina 2015, 2016, 2018 ja 2019 sekä EM-kilpailuista vuosina 2015–2019. Pyeongchangin olympialaisissa 2018 he saavuttivat hopeaa oltuaan vapaatanssin paras pari mutta hävittyään kokonaistuloksissa 0,79 pistettä johtopaikan rytmitanssissa ottaneelle kanadalaisparille Tessa Virtue / Scott Moir. Pekingin olympialaisissa 2022 Papadakis ja Cizeron voittivat kultaa maailmanennätystuloksella 226,98. Pari ylitti 200 pisteen rajan ensimmäisenä parina maailmassa vuonna 2017, ja he paransivat maailmanennätystä Pekingissä 12. kerran.
Papadakisin ja Cizeronin valmentajina toimivat Romain Haguenauer, Marie-France Dubreuil, Patrice Lauzon ja Pascal Denis.
Ulrik Karl Stierneld

Ulrik Karl Stierneld (12. kesäkuuta 1751 Turku – 9. maaliskuuta 1816 Vallentuna) oli ruotsalainen upseeri ja aatelinen, joka tuli tunnetuksi vuonna 1775 surmattuaan vastapuolensa Köyliön Kuninkaanlähteellä käydyssä kaksintaistelussa. 
Elämä.
Turun ruotsalaiseen seurakuntaan syntyneen Ulrik Karl Stierneldin vanhemmat olivat hovioikeuden varapresidenttinä toiminnut ruotsalainen virkamies Lars Stierneld ja hänen ensimmäinen puolisonsa Sara Katarina Hacker. Stierneld oli ylioppilaana Turun ja Uppsalan yliopistoissa, kunnes liittyi armeijaan tykistökadetiksi vuonna 1769. Vuotta myöhemmin hän palveli kuninkaallisen henkirakuunarykmentin korpraalina ja vuodesta 1771 lähtien henkivartiokaartin drabanttina.
Kesällä 1775 Ruotsin kuningas Kustaa III teki Suomen vierailun, jonka aikana hän pysähtyi juhannusaattona Köyliön Kuninkaanlähteellä tarkistamssa paikalle leiriytyneen henkirakuunarykmentin harjoitukset. Kuninkaan poistuttua illalla majapaikkaansa, kävivät Stierneld ja toinen henkivartiosotilas Arns Gabriel Grüner kaksintaistelun. He olivat ilmeisesti riitaantuneet tavoitellessaan nuoren paikallisen naisen suosiota. Stierneld selvisi kaksintaistelusta voittajana ja kuollettavia miekaniskuja saanut Grüner haudattiin parin päivän kuluttua Köyliön kirkkoon. 
Koska kaksintaistelut olivat Ruotsissa kiellettyjä, päätti Stierneld paeta sotaoikeuden tuomiota Venäjälle. Hän palveli aluksi kornettina venäläisessä rakuunarykmentissä, kunnes kesällä 1780 matkusti Keski-Eurooppaan suomalaisen tiedemiehen Anders Lexellin matkakumppanina. Saksassa Stierneld värväytyi luutnantiksi ranskalaiseen Hesse-Darmstadtin jalkaväkirykmenttiin. 
Vuonna 1784 Stierneld anoi Ranskan kuningatarta Marie Antoinettea pyytämään Kustaa III:lta lupaa palata Ruotsiin, mikä hänelle myönnettiinkin. Stierneld asettui Vallentunan pitäjän Vadan kylästä vuokraamaansa Stora Benhammarin kuninkaankartanoon, kun oli oikeudenkäynnissä menettänyt oman perintötilansa veljelleen. Myöhemmin hän aiheutti huolimattomuudellaan erään torpparin kuoleman ja teki rangaistuksen välttääkseen itsemurhan vuonna 1816. Naimattomana kuollut Stierneld haudattiin Södertäljen Pyhän Ragnhildin kirkon hautausmaalle Hackerin sukuhautaan. Hänen veljensä Samuel Stierneld oli henkivartiosotilas ja myöhempi valtiopäivämies, joka syyllistyi henkirikokseen ampuessaan rengin vuonna 1785. Ulrik Karlin tavoin myös Samuel pakeni ulkomaille.
Adam Armstrong

Adam James Armstrong (s. 10. helmikuuta 1997 Chapel House) on englantilainen jalkapalloilija, joka edustaa Englannin mestaruussarjassa pelaavaa Southamptonia. Pelipaikaltaan Armstrong on hyökkääjä.
Armstrong on Newcastle Unitedin kasvatti. Hän debytoi seuran edustusjoukkueen paidassa Englannin valioliigassa maaliskuussa 2014 Fulhamia vastaan. Armstrong pelasi kaudella 2013–2014 neljä ottelua Valioliigassa ja kaudella 2014–2015 11 ottelua. Kaudeksi 2015–2016 Armstrong siirtyi lainalle Englannin ykkösliigan Coventry Cityyn. Hänet valittiin ykkösliigan elokuun pelaajaksi.
Armstrong on sittemmin pelannut lainalla Barnsleyssa, Boltonissa ja Blackburnissa, joista viimeksi mainittu hankki hänet omistukseensa kesällä 2018. Armstrong siirtyi elokuussa 2021 Southamptoniin ja teki paluun Valioliigaan kuuden alemmilla sarjatasoilla pelatun kauden jälkeen. Hän pelasi kausina 2021–2023 Valioliigassa 53 ottelua ja teki niissä neljä maalia. Kaudella 2024–2025 hän teki 20 valioliigaottelussa kaksi maalia. Loppukauden hän pelasi lainalla mestaruussarjan West Bromwichissa.
Armstrong oli mukana voittamassa vuonna 2014 alle 17-vuotiaiden Euroopan-mestaruutta ja vuonna 2017 alle 20-vuotiaiden maailmanmestaruutta. Hän teki vuoden 2014 EM-turnauksessa kaksi maalia ja vuoden 2017 MM-turnauksessa yhden.
Saavutukset.
Maajoukkuetasolla
Henkilökohtainen
Bell–Lancaster-menetelmä

Bell–Lancaster-menetelmä oli 1800-luvulla suosiota saanut brittiläinen opetusmenetelmä. Siinä huomiota herättävin piirre oli, että vanhemmat oppilaat toimivat apuopettajina ja välittivät saamansa opin nuoremmilleen. Idean olivat esittäneet 1700-luvun lopulla Englannissa Robert Raikes ja Intiassa Andrew Bell, mutta metodin viimeisteli ja teki tunnetuksi englantilainen pedagogi Joseph Lancaster (1778 – 1838). 
Käyttö Suomessa.
Vanhempien oppilaiden käyttö nuorempien opetuksessa oli suomalaisissa kouluissa ollut käytössä jo aiemmin, muun muassa kiertokouluissa. 
Suomen ensimmäinen Bell–Lancaster-koulu perustettiin Turkuun 1822 John Jacob von Julinin aloitteesta, ensimmäisenä opettajana Pietarissa menetelmään tutustunut maisteri Gabriel Wallenius. Oppilaina oli vain poikia, ja aluksi koulu oli vain suomenkielinen. Vuonna 1825 se muuttui kaksikieliseksi ja yksityiskoulusta valtion ylläpitämäksi ja tuomiokapitulin valvomaksi. Kouluja perustettiin ainakin Vaasaan (1827), Fiskarsiin (1833) ja Helsinkiin. Professori Johan Henrik Avellan kirjoitti väitöskirjan Bell-Lancaster-menetelmästä vuonna 1828. Suomessa menetelmää käytettiin myös Kuopioon filosofi Johan Vilhelm Snellmanin aloitteesta 1846 perustetussa Kuopion kaupungin työväen tyttökoulussa. Näitä kouluja sanottiin Suomessa "lankasterikouluiksi". Bell–Lancaster-kouluja muutettiin myöhemmin 1860- ja 1870-luvulla kansakouluiksi.
Kirjallisuudessa.
Aleksis Kiven romaanissa "Seitsemän veljestä" (1870) lukutaidon lukkarinkoulussa ensimmäisenä oppinut Eero opettaa vanhempia veljiään lukemaan. Nikolai Gogolin "Kuolleissa sieluissa" (1842) postimestari kiittää suuresti Lancasterin koulun keskinäiseen toveruuteen perustuvaa opetusjärjestelmää.
Kovan onnen lapsia

Kovan onnen lapsia on Minna Canthin näytelmä vuodelta 1888. Sen julkaisi painettuna Edlund. Se oli Canthin neljäs näytelmä, joka esitettiin näyttämöllä. Sitä aloittaessaan Canthilla oli tarkoitus luoda suuri yhteiskunnallinen näytelmä. Näytelmän keskushahmo on työmies Topra-Heikki, jota Viljo Tarkiainen on kutsunut Suomen kirjallisuuden ensimmäiseksi kommunistiksi.
Käsikirjoitus.
Aiempi tutkimus on pitänyt Kaarlo Bergbomin merkitystä näytelmän synnyssä suurena. Minna Maijala on kuitenkin osoittanut, että Canth oli paljon luultua itsenäisempi ja noudatti sitä kirjoittaessaan omia esteettisiä mieltymyksiään. Näytelmästä on säilynyt ennen lopullista käsikirjoitusta viisi versiota.
Vastaanotto.
Näytelmän ensiesitys 8. marraskuuta 1888 Suomalaisessa Teatterissa aiheutti suuren kohun, jota Canth hämmästeli Emilie Bergbomille. Esityksiä ei enää jatkettu, sillä sen tapahtumat olivat katsojille liikaa, ja teatterin johto pelkäsi menettävänsä valtion tukirahat. Eritystä paheksuntaa herätti, että köyhä kansa tavoitteli parempaa osaa ja tapahtumat oli sijoitettu silloiseen nykyaikaan. Se saattaisi jopa horjuttaa yhteiskunnan perustuksia, ajateltiin. Seuraava esitys oli vasta vuonna 1904.
Vaikka vaikutti siltä, ettei Canth pannut pahakseen esitysten loppumista, hän antoi kuitenkin seuraavan näytelmänsä, ruotsiksi kirjoittamansa Sylvi-näytelmän, Ruotsalaiselle teatterille.
Pyhän evankelista Johanneksen kirkko (Sandiway)

Pyhän evankelista Johanneksen kirkko () on Englannin kirkon Chesterin hiippakunnan käyttämä kirkko, joka sijaitsee Sandiwayn kylässä Cheshiressa. Kirkon on suunnitellut arkkitehti John Douglas ja se on Grade II -suojelukohde Historic Englandin listalla.
Kirkkomaan portti on myös Douglasin suunnittelema ja suojeltu kohde.
Ylä-Kainuu

Ylä-Kainuu on Suomussalmen, Hyrynsalmen ja Puolangan kuntien alueella ilmestyvä paikallislehti. "Ylä-Kainuu" ilmestyy tiistaisin ja torstaisin. Painetun lehden lisäksi "Ylä-Kainuu" julkaisee päivittäin verkkolehteä.
"Ylä-Kainuun" kustantaja on SLP Kustannus Oy. SLP Kustannuksen julkaisuja Kainuussa ovat myös maakuntalehti "Kainuun Sanomat", tilattavat paikallislehdet "Sotkamo-lehti" ja "Kuhmolainen" sekä kaupunkilehti "Koti-Kajaani". SLP Kustannus Oy on Suomalainen Lehtipaino Oy:n tytäryhtiö.
"Ylä-Kainuun" päätoimittaja on Sirkku Rautio. Vuonna 2014 lehden levikki oli 6 703. "Ylä-Kainuulla" on yli 21 000 lukijaa.
Historia.
"Ylä-Kainuun" ensimmäinen numero ilmestyi 5. helmikuuta 1965. Lehden kaksi ensimmäistä numeroa jaettiin postin mukana jokaiseen suomussalmelaiseen talouteen. Kolmannesta numerosta lähtien lehti tuli vain tilattuna.
Lehti oli aluksi nimeltään "Suomussalmi". Kun levikki laajeni Suomussalmen lisäksi Hyrynsalmelle, tuli lehden nimeksi "Salmelainen" vuonna 1973. Levikkialueen laajennuttua sisältämään myös kolmannen Ylä-Kainuun kunnan Puolangan, otettiin käyttöön nimi "Ylä-Kainuu" vuonna 1974.
Ihmisshakki

Ihmisshakki on shakin muoto jossa ihmiset toimivat shakkinappuloina. Peliä pelataan tyypillisesti ulkosalla, joko suurella shakkilaudalla tai maassa, ja sitä pelataan usein renessanssimarkkinoilla. Monet ihmisshakkipelit ovat käsikirjoitettuja näytöksiä joita esittävät taistelukohtauksiin koulutetut näyttelijät. Tämän ollessa kyseessä nappuloiden väliset syönnit ovat käsikirjoitettuja taistelukohtauksia. Nappulat voivat myös harjoitella kamppailua keskenään, käyttäen Society for Creative Anachronismin tyylisiä sääntöjä.
Italian kaupungissa Marosticassa lähellä Venetsiaa on järjestetty ihmisshakkipeli teemavaatetuksessa joka toisen vuoden syyskuun toisella viikolla jo vuodesta 1923. Peli järjestetään vuonna 1454 pelatun legendaarisen shakkipelin kunniaksi, jonka kaksi miestä pelasi keskenään selvittääkseen kumpi sai kunnian kosia naista johon molemmat olivat rakastuneet.
Cosplay-ihmisshakki.
Vuonna 2004, Metrocon loi ja järjesti maailman ensimmäisen anime-ihmisshakkipelin. Se oli käsikirjoitettu ja sisälsi taistelukohtauksia.
Siitä lähtien muissakin animetapahtumissa kuten Anime Boston tai Manifest on ollut cosplay-ihmisshakkia jossa nappulat ovat anime- tai videopelihahmoiksi pukeutuneita ihmisiä. Joissain peleissä on teema (kuten hyvä vastaan paha, Shounen vastaan Shoujo, salatiede vastaan tiede, angst vastaan sokeri).
Mark McGwire

Mark David McGwire (s. 1. lokakuuta 1963 Pomona, Kalifornia) on yhdysvaltalainen entinen baseballpelaaja ja nykyinen valmentaja.
16-vuotisella pääsarjaurallaan McGwire edusti MLB-liigan Oakland Athleticsia ja St. Louis Cardinalsia. Hän oli yksi aikakautensa pelätyimmistä lyöjistä, ja tuli muun muassa valituksi 12 kertaa sarjan tähdistöotteluun. Kaudella 1998 McGwire teki MLB:n uuden ennätyksen yhden kauden kunnarien määrässä (70).
Ennen ammattilaisuraansa McGwire pelasi Etelä-Kalifornian yliopiston joukkueessa, ja voitti myös olympiahopeaa vuoden 1984 olympialaisissa kotiseudullaan Los Angelesissa. 
Vuonna 2010 McGwire tunnusti käyttäneensä uransa aikana suoritusta parantavia aineita.
Lähteet.
[[Luokka:Yhdysvaltalaiset baseballvalmentajat][
[[Luokka:Vuonna 1963 syntyneet]]
[[Luokka:Elävät henkilöt]]
SS Cosmos

Società Sportiva Cosmos on jalkapalloseura Serravallen kunnasta Pohjois- San Marinosta. Se pelaa San Marinon korkeimmalla sarjatasolla Campionato Sammarinese di Calciossa. San Marinon mestaruuden Cosmos on voittanut vuonna 2001. Cosmos on pelannut kertaalleen Euroopan sisäisissä kilpailuissa Eurooppa-liigan edeltäjässä UEFA Cupissa. Tämä tapahtui kaudella 2001–2002, jolloin se hävisi karsintakierroksella itävaltalaiselle Rapid Wienille yhteismaalein 3–0.
Taneti Maamau

Taneti Maamau (s. 16. syyskuuta 1960) on kiribatilainen poliitikko. Hän on toiminut maansa presidenttinä maaliskuusta 2016 alkaen.
Maamaun edeltäjä toivoi kiribatilaisten saava pakolaisaseman, kun ilmastonmuutoksen aiheuttama merenpinnan nousu tekee saarista asuinkelvottomia, mutta Maamau on esitellyt jopa 20 vuotta pitkiä investointisuunnitelmia.
Adrian Hasler

Adrian Hasler (s. 11. helmikuuta 1964) on liechtensteinilainen poliitikko. Hän toimi maansa pääministerinä vuodesta 2013 vuoteen 2021.
Albert Pujols

José Alberto Pujols Alcántara (s. 16. tammikuuta 1980 Santo Domingo, Dominikaaninen tasavalta) on dominikaanis-yhdysvaltalainen baseballpelaaja, joka edustaa Major League Baseball -sarjassa (MLB) pelaavaa Los Angeles Dodgersia. Sitä ennen hän pelasi 11 kautta St. Louis Cardinalsissa ja 10 kautta Los Angeles Angelsissa. Hänet on valittu kolmena vuotena National Leaguen (NL) arvokkaimmaksi pelaajaksi ja kymmenen kertaa un.
Cardinals valitsi Pujolsin vuoden 1999 MLB:n varaustilaisuudessa 13. kierroksella. Kaudella 2001 hänet valittiin yksimielisesti NL:n vuoden tulokkaaksi. Pujols voitti Cardinalsissa World Seriesin vuosina 2006 ja 2011. Hän solmi kauden 2011 jälkeen Angelsin kanssa vapaana pelaajana yhden urheiluhistorian rahakkaimmista pelaajasopimuksista, kestoltaan kymmenen vuotta ja arvoltaan 254 miljoonaa dollaria.
16-vuotiaana perheensä kanssa kotimaastaan Dominikaanisesta tasavallasta Yhdysvaltoihin muuttanut Pujols sai Yhdysvaltain kansalaisuuden vuonna 2007.
Aukottoman portin puomi

Aukottoman portin puomi () on Kiinassa 1200-luvulla laadittu chán- eli zenbuddhalainen kirja. Teos koostuu neljästäkymmenestäkahdeksasta perinteisestä "kōanista" ("gōng'àn") eli eräänlaisesta arvoituksesta, joita seuraavat kirjoittaja Wúmén Huìkāin kommentaarit. Teoksen nimi voi tarkoittaa myös ’Wúménin puomia’.
Kai Nieminen on suomentanut teoksen kiinalaisesta alkutekstistä japaninkielisiä käännöksiä ja uudenaikaisia kommentaareja apuna käyttäen. Teos ilmestyi vuonna 2011 Basam Booksin kustantamana. Nieminen käyttää nimien suomennoksessa ensisijaisesti Wade–Gilesin järjestelmää. Aiemmin teos on ilmestynyt Tay Hyen suomennoksena 1995 nimellä "Portiton portti".
Kazakstanin kaivosteollisuus

Kazakstanin kaivosteollisuus on kansantaloudellisesti merkittävä toimiala. 2010-luvun alussa Kazakstan tuotti johtavana maana 36% maailman uraanista, toiseksi eniten kromiittia, 16% maailmantuotannosta, neljänneksi eniten ensimmäisen tuotantovaiheen titaania, 11% maailmantuotannosta, 8% maailman kadmiumista, 3% maailman magnesiumista sekä maailman viidenneksi eniten reniumia, 6% maailmantuotannosta. 
Merkittäviä kaivosyhtiöitä ovat Eurasian Natural Resources Corp plc, joka on brittiläinen alumiinin, teräsmetalliseosten ja rautamalmin tuottaja sekä Kazakhmys plc, joka on myös brittiläinen ja tuottaa kuparia sekä sinkkiä sekä Kazakstanin valtion Kazatomprom, joka tuottaa uraania ja harvinaisia metalleja. Lisäksi merkittävä toimija, on Kazzinc, jonka enemmistön omistaa sveitsiläinen Glencore International
George Raft

George Raft, alkuperäinen nimi "George Ranft", (26. syyskuuta 1901 New York, Yhdysvallat – 24. marraskuuta 1980 Los Angeles, Yhdysvallat) oli yhdysvaltalainen näyttelijä ja tanssija.
Ura.
Raft oli alun perin Broadwayn tanssija, jonka näyttelijänura alkoi vuonna 1929 kestäen puolen vuosisadan ajan. Raft teki läpimurtoroolinsa päähenkilön aisaparina, ”Little Boy” Guino Rinaldona klassikkoelokuvassa Arpinaama (1932). Elokuva käynnisti Raftin kuuluisat romanttisen gangsterin roolityypit (huhujen mukaan Raftilla oli myös alamaailman suhteita oikeassa elämässä), joiden ansiosta hän oli yksi tunnetuimpia valkokankaan ”kovanaamoja” 1930-ja 1940-luvulla. Raft nähtiin tämän jälkeen mm. elokuvissa Bowery (1933), Vaarojen laiva (1937), Ehdonalaisesti vapauteen (1938), He ajavat öisin (1940), Rohkeita otteita (1946) sekä Polttavat katukivet (1954). 
Raft torjui elokuvien Maltan haukka (1941), High Sierra (1941) ja Casablanca (1942) pääosat, joista tuli sittemmin Humphrey Bogartin elämänsä roolit. Raft teki eräänlaisen comebackin rikollispomona maailman hauskimmaksi komediaksi äänestetyssä filmissä Piukat paikat (1959). Elokuva- ja televisio-esiintymisiä kertyi kaiken kaikkiaan noin 80. Hän sai uraltaan kaksi tähteä Hollywood Walk of Famelle.
Vuonna 1961 valmistui Raftista kertova elämäkertaelokuva "Gangstereiden vallassa" (The George Raft Story), jossa Raftia näytteli Ray Danton, ja naispääosissa nähtiin Jayne Mansfield ja Julie London. 
Yksityiselämä.
Raft oli naimisissa Grace Mulrooneyn kanssa vuosina 1923–1970. Hän sairastui leukemiaan ja oli kuollessaan 79-vuotias.
Kämy Kämäräinen

Kari ”Kämy” Kämäräinen (s. 1966) on Joensuussa syntynyt muusikko, joka tunnetaan parhaiten Neljän Ruusun rumpalina. Hän on kuulunut yhtyeeseen sen perustamisesta alkaen. Ensin nimellä Talouskukkaro tunnettu kokoonpano osallistui rockin SM-kisoihin vuonna 1983 ja sijoittui neljänneksi. Vuonna 1985 yhtyeen nimi vaihdettiin Neljäksi Ruusuksi.
Ura.
Kämy Kämäräinen aloitti soittamisen 13-vuotiaana. 1980–1985 hän opiskeli Joensuun musiikkiopistossa soittaen myös musiikiopiston sinfoniaorkesterissa ja Joensuun puhallinorkesterissa lyömäsoittimia. Hän teki vuosina 1983–1987 paljon tanssikeikkoja ravintoloissa (vierailijoita: Kari Tapio, Danny ja Armi, Tuulikki Eloranta ja Eino Grön). Kämäräinen muutti Joensuusta Helsinkiin 1990-luvun puolivälissä.
Kämy esiintyi vuonna 1999 ilmestyneessä elokuvassa "Pitkä kuuma kesä" The Hectorsin jäsenenä. Kämäräinen soitti rumpuja vanhalla ylioppilastalolla esitetyssä Flamenco Pop -musiikki- ja tanssiesityksessä vuonna 2000. Vuonna 2007 Kämy muutti Salon Pertteliin. Neljän Ruusun pitäessä neljän vuoden soittotaukoa Kämy kiersi useilla Jaakko Teppo -musikaalikiertueilla. Neljän Ruusun esiintyessä Salon iltatorilla vuonna 2015 Ilkka Alanko esitteli Kämyn Salon "omana poikana" tuhansien ihmisten hurratessa Kämylle kesken Neljän Ruusun keikan. 
Diskografia.
Neljä Ruusua.
Studioalbumit
Jaakko Teppo -kiertueet.
Kämy Kämäräinen oli mukana Jaakko Tepon elämäntyöhön pohjautuvilla valtakunnallisilla kiertueilla.
Basinetti

Basinetti tai Bascinet (, kulho) on myöhäiskeskiaikainen kypärämalli. Basinetti kehittyi patakypärästä, jonka se vähitellen syrjäytti taistelukäytössä 1300-luvulla. Suosio johtui luultavasti siitä, että basinetti oli patakypärää kevyempi ja siinä oli visiiri, jonka saattoi nostaa ylös, kun tarvitsi nähdä paremmin. Visiiri oli joko suippokärkinen tai pyöreä, ja basinettiin liitettiin usein rengashaarniskakaulus eli "camail", joka suojasi kaulaa, niskaa ja hartioita. Rengashaarniska korvattiin 1400-luvulla metallilevyillä.
Kazakstanin parlamenttivaalit 1995

Mažiliksen vaalit 1995 järjestettiin ensimmäisen vaalikierroksen osalta 9. joulukuuta 1995, ja toisen vaalikierroksen osalta 23. joulukuuta 1995. 67 valtiopäiväpaikasta sai 25 Kazakstanin kansan yhtenäisyyden puolue. Vaalit perustuivat siihen, että maaliskuussa 2014 valitut 177 valtiopäiväedustajan valtiopäivät julistettiin Kazakstanin korkeimman oikeuden toimesta mitättömiksi, minkä vuoksi Kazakstanin tasavallan presidentti Nursultan Nazarbajev julisti uudet vaalit. 30. elokuuta 1995 hyväksyttiin perustuslakiin suoralla kansanäänestyksellä muutos, jonka mukaan oli valittava aikaisempaa vähälukuisempi valtiopäivien alahuone. 2. lokakuuta 1995 presidentti ilmoitti vaalipäiviksi 9. joulukuuta ja 23. joulukuuta 1995.
9. joulukuuta 1995 todettiin 41 ehdokkaan tulleen valituksi, 23. joulukuuta todettiin 13 muun tulleen valituksi. 4. helmikuuta 1996 todettiin lisäksi 13 viimeisen tulleen valituiksi. Oppositiosta ei osallistuttu vaaleihin. 30. tammikuuta 1996 järjestettiin ensimmäinen täysistunto. Naisia oli valittu yhdeksän.
Kazakstanin parlamenttivaalit 2004

Mažilisin vaalit 2004 järjestettiin 19. syyskuuta 2004. Useista puolueista muodostunut kokoomuspuolue, Isänmaa, joka nykyään on Nur Otan, sai 42 paikkaa 77:stä. Naisia valittiin kahdeksan. Vaali oli viimeinen, jossa 67 valtiopäiväedustajaa valittiin enemmistövaalilla piiritasoisista vaalipiireistä.
Lähde: "Office for Democratic Institutions and Human Rights REPUBLIC OF KAZAKHSTAN PARLIAMENTARY ELECTIONS 19 September and 3 October 2004 OSCE/ODIHR Election Observation Mission Report, page 24"
Kazakstanin parlamenttivaalit 2016

Kazakstanin parlamentin eli mažiliksen vaalit 2016 järjestettiin 20. maaliskuuta 2016. Ne olivat ennenaikaiset, koska sääntömääräisesti ne olisi pitänyt järjestää vasta syksyllä 2016. Myös Kazakstanin presidentinvaalit järjestettiin ennenaikaisesti 2015, vaikka ne olisi pitänyt sääntömääräisesti järjestää vasta 2016. Ei haluttu, että presidentinvaalit ovat samana vuonna kuin mažiliksen vaalit, ja haluttiin, että hallituksen taloudellisia antikriisitoimia tukemaan saataisiin varhain tuki sekä ennenaikaisesti valitulle presidentille että ennenaikaisesti valitulle mažilikselle.
Kazakstanin valtapuolue Nur Otan sai 6 183 757 ääntä ja sillä 84 paikkaa, Kazakstanin kommunistinen kansanpuolue 537 123 ääntä ja 7 paikkaa sekä Kazakstanin demokraattinen puolue Ak Žol 540 406 ääntä ja 7 paikkaa. 
Kazakstanin kansan yleiskokous valitsi Astanasta kazakki Sauytbek Abdrahmanovin, venäläisen Vladimir Božkon, korealaisen Roman Kimin, tšetseeni Ahmed Muradovin, ukrainalaisen Juri Tymošenkon ja dunganilaisen Šakir Hahazovin, Qızılordasta mordvalaisen Natalija Žumadildajevan, Almatysta armenialaisen Narine Mikaeljanin ja uiguuri Šaimardan Nurumovin. 
Vaaleja tarkkailivat suurimmilla vaalitarkkailijajoukoilla mm. Euroopan turvallisuus- ja yhteistyöjärjestön demokraattisten instituutioiden ja ihmisoikeuksien toimisto johtajanaan suurlähettiläs Boris Frlec sekä itsenäisten valtioiden yhteisön toimeenpaneva sihteeri Sergei Lebedev. Itsenäisten valtioiden yhteisön vaalitarkkailun varajohtajana toimi Oleg Kuleba. Ivy lähetti vaalitarkkailuun 301 henkilöä. 
Kazakstanin kansan yleiskokous valitsi Astanasta kazakki Sauytbek Abdrahmanovin, venäläisen Vladimir Božkon, korealaisen Roman Kimin, tšetseeni Ahmed Muradovin, ukrainalaisen Juri Tymošenkon ja dunganilaisen Šakir Hahazovin, Qızılordasta mordvalaisen Natalija Žumadildajevan, Almatysta armenialaisen Narine Mikaeljanin ja uiguuri Šaimardan Nurumovin. 
Nur Otan.
Kazakstanin valtapuolue Nur Otan sai 6 183 757 ääntä ja sillä 84 paikkaa. Valituiksi tulivat
Agnes (novelli)

Agnes on Minna Canthin novelli, joka sai ensijulkaisunsa kirjoittamisvuonnaan 1892 kokoelmassa "Novelleja 2". Sen aiheena ovat naisen vapaudenkaipuun ilmenemismuodot. 
Otava julkaisi novellin kokoelmassa "Novelleja 2". Sittemmin novelli on ilmestynyt myös itsenäisenä satasivuisena versiona (1911). Vuonna 1983 Karisto julkaisi sen yhteisniteenä "Kauppa-Lopon" ja eräiden muitten teosten kanssa, ja vuonna 1999 SKS julkaisi sen yhdessä "Kauppa-Lopon" kanssa. Se on ilmestynyt myös Canthin "Valituissa teoksissa" ja "Kootuissa teoksissa". 
Novellin "Agnes" nimihenkilö elää kaksoiselämää, osittain Pietarissa ylläpidettynä naisena ja osittain kotona. Hän rohkaisee arastelevaa kertojaminää: "Pieni kiihoitus avioliitossa on suuresta tärkeydestä, levollinen jokapäiväisyys on rakkauden kuolema." Canthista lisensiaattityön tehnyt Riitta Uosukainen toteaa: "Naispäähenkilö nakkaa siinä sopivalla tavalla päätään pystyyn." Päähenkilö on Canthin sankarittarista kaikkein modernein. Novellin keskeinen teema on traaginen vapaudenhalu. Se saa Agneksen ryhtymään ylläpidetyksi naiseksi. 
Canth aloitti "Agneksen" dramatisoinnin noin vuonna 1896, mutta muokkaustyö näytelmäksi jäi kesken. Keskeneräisenä se ilmestyi teoksessa "Suomalainen näyttämö 18 13/10 72 – 18 13/10 97" (Suomalaisen Kirjallisuuden Seura, 1897). Suomen Kansallisteatteri lahjoitti käsikirjoituksen 2011 Suomalaisen Kirjallisuuden Seuran kirjallisuusarkistolle, ja sitä säilytetään siellä Minna Canthin arkistossa.
Aiheesta muualla.
Tetrahydrofurfuryylialkoholi

Tetrahydrofurfuryylialkoholi (C5H10O2) on alkoholeihin ja heterosyklisiin eettereihin kuuluva orgaaninen yhdiste. Yhdistettä voidaan käyttää muun muassa liuottimena, polymeerien raaka-aineena ja muiden orgaanisten yhdisteiden valmistuksessa. Yhdisteestä käytetään myös nimiä "tetrahydro-2-furyylimetanoli", "tetrahydro-2-furaanimetanoli", "tetrahydro-2-furaanikarbinoli" ja "2-hydroksimetyylioksolaani". 
Ominaisuudet.
Huoneenlämpötilassa tetrahydrofurfuryylialkoholi on väritöntä ja hajutonta nestettä. Yhdiste liukenee erittäin hyvin veteen sekä useaan orgaaniseen liuottimeen kuten etanoliin, dietyylieetteriin, asetoniin, kloroformiin ja bentseeniin. Tetrahydrofurfuryylialkoholi hapettuu suhteellisen helposti ilman vaikutuksesta tetrahydrofurfuraaliksi. Tämän vuoksi sen joukkoon voidaan lisätä hapettumista estäviä aineita. Hapettumisen lisäksi yhdiste reagoi myös muilla alkoholeille tyypillisillä tavoilla, esimerkiksi se muodostaa estereitä reagoidessaan karboksyylihappojen tai karboksyylihappojohdannaisten kanssa. Kuumennettaessa tetrahydrofurfuryylialkoholia alumiinioksidin tai fosforipentoksidin toimiessa katalyyttinä muodostuu dihydropyraania. Yhdisteen rengasrakenne voidaan hajottaa katalyyttisesti vedyttämällä tai asetolyysillä. Vedytettäessä muodostuu 1,5-pentaanidiolia ja asetolyysillä eli reaktiolla etikkahappoanhydridin kanssa sinkkikloridin toimiessa katalyyttinä muodostuu hydrolyysin jälkeen 1,2,5-pentaanitriolia. 
Tetrahydrofurfuryylialkoholi on optisesti aktiivinen yhdiste ja sen S(+)-enantiomeerin ominaiskiertokyky nitrometaaniliuoksessa on +14,9.
Valmistus ja käyttö.
Tetrahydrofurfuryylialkoholia voidaan valmistaa pelkistämällä furfuraalia tai furfuryylialkoholia vedyttämällä. Katalyyttinä käytetään Raney-nikkeliä tai jotain muuta nikkeliin pohjautuvaa katalyyttiä ja se tapahtuu 50–100 °C:n lämpötilassa.
Tetrahydrofurfyryylialkoholia käytetään runsaasti liuottimena ja sen etuja ovat korkea kiehumispiste ja alhainen myrkyllisyys. Se liuottaa muun muassa maaleja ja lakkoja, mihin tarkoitukseen sitä käytetään esimerkiksi autoteollisuudessa. Se liuottaa myös useita hartseja, rasvoja ja selluloosaestereitä sekä -eettereitä. Lisäksi yhdistettä käytetään kankaiden ja nahkojen värjäyksessä, puhdistusaineissa, liuottimena rikkaruoho- ja hyönteismyrkkyvalmisteissa, jäätymistä estävänä aineena, hydraulisena nesteenä, lääkeaineiden valmistuksessa, polymeerien valmistuksessa sekä muovien pehmentiminä käytettävien esterien valmistamiseen.
Kalifornian yliopisto (San Diego)

Kalifornian yliopisto (San Diego) (engl. University of California, San Diego, lyhennettynä UCSD tai UC San Diego) on marraskuussa 1960 perustettu yliopisto San Diegon kaupungissa Kalifornian osavaltiossa, Yhdysvalloissa. Yliopisto kuuluu yhtenä kampuksena Kalifornian yliopistojärjestelmään. Yliopistossa on yli 30 000 opiskelijaa. 
Yliopiston rehtorina vuodesta 2012 on toiminut Pradeep Khosla.
Yliopiston tutkijat tai siellä opiskelleet henkilöt ovat voittaneet 20 Nobel-palkintoa.
Historiaa.
Kalifornian yliopiston San Diegon kampuksen ensimmäiseksi rehtoriksi nimitettiin 1961 ydinpommin kehittämiseen osallistunut fyysikko Herbert York. Hänen jälkeensä kanslerina toimi vuodesta 1964 historian professori John Galbraith. Galbraithin kaudella avattiin yliopiston kirjasto.
Electron (kantoraketti)

Electron on pieni kantoraketti. Sen kapasiteetti on 150 kg 500 km kiertoradalle. Rakettia valmistaa ja operoi Rocket Lab -yritys. 
Historia.
Maaliskuussa 2016 Rocket Lab ilmoitti saaneensa Rutherford-moottorin koepolton suoritettua. Ensimmäinen koelento tapahtui vuonna 2017. 
Rocket Lab kehittää Electron-raketin ensimmäisen vaiheen talteenottoa; marraskuussa 2020 onnistui ensimmäisen kerran hallittu laskeutuminen mereen.
Rakenne.
Raketin ensimmäisessä vaiheessa on 9 Rutherford-moottoria ja toisessa vaiheessa 1 tyhjiökäyttöön muunneltu versio. Raketin halkaisija on noin 1 metri ja korkeus 20 metriä. Raketin runko on hiilikuitua. 
Electron-raketin ensimmäisen vaiheen talteenottossa vaihe hidastaa aluksi nopeuttaan laskuvarjolla. Laskuvarjon varassa laskeutuva vaihe poimitaan helikopterilla talteen kesken putoamisen. 
Rutherford-moottori.
Raketin uudet Rutherford-moottorit käyttävät ajoaineena RP-1:tä ja LOX:ia. Yhden moottorin työntövoima on 22 kN. Moottorit ovat suurelta osin valmistettu 3d-tulostamalla elektronisädesulatus-menetelmällä. Lisäksi uutta on akkukäyttöisten sähkömoottorien käyttö ajoaineen syöttämiseen. Tyhjäksi käytettyjä akkuja pudotetaan matkasta lennon aikana.
Steve Cummings

 Englanti
Stephen Philip "Steve" Cummings (s. 19. maaliskuuta 1981 Clatterbridge, Merseyside) on englantilainen maantiepyöräilijä, joka kilpaili ammattilaisena vuosina 2005–2019.
Cummings aloitti ratapyöräilijänä ja sai hopeaa Ateenan 2004 kesäolympialaisten ratapyöräilyn joukkuetakaa-ajossa. Hän voitti saman lajin maailmanmestaruuden 2005 ja sai MM-hopeaa 2006. Kansainyhteisön kisoissa 2006 hän saavutti kultaa joukkuetakaa-ajossa ja pronssia henkilökohtaisessa takaa-ajossa.
Cummings aloitti maantiepyöräilyn ammattilaisuransa Landbouwkrediet–Colnago-tallissa, jota edusti 2005–2006. Hän ajoi Discovery Channelissa 2007, Barloworldissa 2008–2009, Team Skyssa 2010–2011, BMC Racing Teamissa 2012–2014 ja vuosina 2015–2019 MTN-Qhubeka / Dimension Data -joukkueessa. Aktiiviuransa jälkeen hän on työskennellyt apulaisjoukkueenjohtajana Ineos Grenadiers -tallissa.
Cummings voitti etapin Espanjan ympäriajossa 2012 sekä Ranskan ympäriajossa 2015 ja 2016. Hän voitti Britannian ympäriajon kokonaiskilpailun 2016. Hän voitti Britannian-mestaruuden sekä aika-ajossa että maantieajossa 2017.
Saavutuksia.
Lähteet: Cycling Archives, Pro Cycling Stats
Olympialaiset, joukkuetakaa-ajossa hopeaa
Maailmancup, Manchester, joukkuetakaa-ajon voitto
MM-kilpailut, joukkuetakaa-ajossa kultaa
Joukkuetakaa-ajon Britannian-mestaruus
Kansainyhteisön kisoissa 2006, joukkuetakaa-ajossa kultaa, henkilökohtaisessa takaa-ajossa pronssia
MM-kilpailut, joukkuetakaa-ajossa hopeaa
Joukkuetakaa-ajon Britannian-mestaruus
Ratapyöräily.
Maailmancup, Sydney ja Peking, joukkuetakaa-ajon voitto
Maantieajon junioreiden Britannian-mestaruus
Trofeo Laigueglia, toinen
Giro della Provincia di Reggio Calabria, kokonaiskilpailussa toinen, 2. etapin voitto
Tanskan ympäriajo, kokonaiskilpailussa toinen
Olympialaiset, aika-ajossa yhdestoista
Coppa Bernocchi, voitto
Britannian ympäriajo, kokonaiskilpailussa toinen
Giro del Capo III, voitto
Volta ao Algarve, 3. etapin voitto
Britannian ympäriajo, kokonaiskilpailussa toinen
Espanjan ympäriajo, 13. etapin voitto
Pekingin ympäriajo, 5. etapin voitto
Dubai Tour, kokonaiskilpailussa toinen
Välimeren ajo, kokonaiskilpailun ja 4. etapin (aika-ajo) voitto
Trofeo Andraitx, voitto
Tirreno–Adriatico, kokonaiskilpailussa kuudes
Ranskan ympäriajo, 14. etapin voitto
MM-kilpailut, aika-ajossa neljästoista
Tirreno–Adriatico, 4. etapin voitto
Baskimaan ympäriajo, 3. etapin voitto
Critérium du Dauphiné, 7. etapin voitto
Ranskan ympäriajo, 7. etapin voitto
Britannian ympäriajo, kokonaiskilpailun voitto
Aika-ajon Britannian-mestaruus
Maantieajon Britannian-mestaruus
Giro della Toscana, 1. etapin voitto
Heikki Alho

Heikki Johannes Alho (19. huhtikuuta 1937 Uusikaupunki – 30. joulukuuta 2021 Turku) oli suomalainen näyttelijä. Hän teki työuransa pääosin Turun kaupunginteatterissa.
Elämä ja ura.
Heikki Alhon vanhemmat olivat seppä Aarne Alho ja Martta Randelin. Hän aloitti näyttelijän uransa harjoittelijana Uudenkaupungin Teatterissa kaudella 1954–1955 ja oli kiinnitettynä Oulun Teatteriin 1955–1958. Vuosina 1959–1961 hän näytteli Riihimäen Teatterissa, minkä jälkeen hän teki harrastajateatterityötä muutaman vuoden. Alhon pesti Turun kaupunginteatterin palveluksessa alkoi 1967.
Alhon näyttämötehtäviin kuului muun muassa Simeonin rooli Kalle Holmbergin ohjaamassa "Seitsemässä veljeksessä", josta tuli taiteellinen ja kaupallinen menestys. Syyskaudella 1972 ensi-iltansa saanutta näytelmää esitettiin kolmen vuoden aikana lähes 250 kertaa. Alhon muita merkittäviä rooleja ovat esimerkiksi:
Alho näytteli sivuosia muutamissa elokuvissa ja televisiotuotannoissa 1970–1990-luvuilla.
Hänet on palkittu Suomen Näyttelijäliiton kultaisella taiteilijamerkillä.
Gumballin mieletön maailma

Gumballin mieletön maailma () on brittiläis-yhdysvaltalainen lapsille suunnattu animaatiosarja, jonka on luonut Ben Bocquelet. Sarjan päähenkilö on Gumball Watterson, 12-vuotias kissa, joka käy koulua kuvitteellisessa Elmoren kaupungissa. Yhdessä kultakalaveljensä Darwinin kanssa he joutuvat erilaisiin metkuihin kaupungissaan. Gumballin perheeseen kuuluvat sisko Anais, "veli" Darwin, äiti Nicole ja isä Richard. Richard on lihava vaaleanpunainen pupu, Nicole on vaaleansininen kissa, Darwin on kultakala ja Anais on vaaleanpunainen pupu.
Stephanorhinus etruscus

Stephanorhinus etruscus on sukupuuttoon kuollut sarvikuonolaji, joka eli Euroopassa varhaisella pleistoseenilla. Osan ajasta se oli ilmeisesti Euroopan ainoa sarvikuonolaji.
Jinchang

Jinchang () on prefektuuritason kaupunki Kiinan Gansun maakunnan keskiosassa. Kaupungin pinta-ala on 8 896 neliökilometriä (luku vaihtelee eri lähteiden mukaan) ja väkiluku 464 050 (2010). Kaupungin keskusta sijaitsee linnuntietä noin 310 kilometriä maakunnan pääkaupunki Lanzhousta pohjoisluoteeseen.
Hallinnollinen jako.
Piirikuntatasolla kaupunki jaetaan yhteen kaupunkipiiriin ja yhteen piirikuntaan.
Okrug Gornji

Okrug Gornji on kylä Čiovon saarella Split-Dalmatian piirikunnassa Kroatiassa. Se kuuluu Okrugin kuntaan, joka koostuu kahdesta kylästä: Okrug Gornjista ja Okrug Donjista. Vuoden 2011 väestönlaskennan mukaan Okrug Gornjissa asui 3 081 asukasta. Okrug Gornjissa vallitsee lämmin välimerenilmasto, ja alue on yksi Välimeren aurinkoisimmista paikoista. Aurinkoisia tunteja kylässä on vuodessa noin 2 670. Nykyisin Okrug Gornji on turistikohde.
Sindre Sætre Hammerlund

Sindre Sætre Hammerlund (s. 18. helmikuuta 1992) on norjalainen maastohiihtäjä. Hän edustaa Asker Skiklubbia.
Hammerlund kilpaili maailmancupissa ensimmäisen kerran 6. helmikuuta 2016 Oslossa 50 kilometrin perinteisen hiihtotavan kilpailussa, jossa hänen sijoituksensa oli 42:s.
Skandinavia Cupissa Hammerlund hiihti ensimmäisen kerran palkintopallille 10. tammikuuta 2016 Östersundissa, kun hän oli 15 kilometrin perinteisen hiihtotavan kilpailussa toinen.
Norjan-mestaruuskilpailuissa Hammerlundin paras sijoitus on 14:s vapaan hiihtotavan sprintissä Moldessa 17. tammikuuta 2014.
Noah Juulsen

Noah Juulsen (s. 2. huhtikuuta 1997 Surrey, British Columbia, Kanada) on kanadalainen jääkiekkoilija, joka edustaa NHL-joukkue Vancouver Canucksia. Hän on Montreal Canadiensin ensimmäisen kierroksen varaus . Pelipaikaltaan Juulsen on puolustaja.
Ura.
WHL:ssä pelaava Everett Silvertips varasi Juulsenin neljännellä kierroksella vuoden 2012 . Hän pelasi siirtyi Silvertipsiin varausta seuranneen kauden 2012–2013 lopulla, jolloin pelasi joukkueessa yhden runkosarjaottelun. Kaudella 2013–2014 Juulsen pelasi ensimmäisen kokonaisen kautensa Silvertipsissä. Hän pelasi 59 ottelua, joissa teki kaksi maalia ja yhteensä kymmenen tehopistettä. Lisäksi hän pelasi kolme pisteetöntä pudotuspeliottelua.
Kauden päätteeksi Juulsen valittiin edustamaan Kanadan Pasific -joukkuetta World U-17 Hockey Challengessa. Kanada eteni turnauksessa finaaliin, mutta jäi hopealle hävittyään mestaruuden Yhdysvaltojen joukkueelle. Juulsen pelasi kuusi ottelua, joissa teki yhden maalin sekä sai yhden syöttöpisteen. Lisäksi hän istui yhden kahden minuutin rangaistuksen.
Kaudella 2014–2015 Juulsen pelasi 68 ottelua tehden yhdeksän maalia ja yhteensä 52 tehopistettä. Hän sijoittui WHL:n puolustajien pistepörssin yhdeksänneksi sekä syöttöpörssin viidenneksi. Hänelle kertyi 42 rangaistusminuuttia ja hänen plus/miinus -saldonsa oli joukkueen toiseksi paras. Juulsen pelasi kuusi pudotuspeliottelua, joissa sai yhden syöttöpisteen. Hänet valittiin kauden aikana pelaamaan CHL:n lupaavien tulokkaiden otteluun.
Juulsen ennustettiin usean eri kykyjenetsijätoimiston toimesta tulevan varattavaksi ensimmäisellä kierroksella. Hänet varattiin lopulta Montreal Canadiensiin 26. pelaajana . Canadiens teki heinäkuussa hänen kanssaan kolmen vuoden mittaisen tulokassopimuksen.
Lokakuussa 2020 Juulsen teki Canadiensin kanssa yksivuotisen jatkosopimuksen.
Tammikuussa 2021 Canadiens asetti Juulsenin waiwers-listalle josta Florida Panthers poimi hänet joukkueeseensa.
Heinäkuussa 2021 Juulsen teki Panthersin kanssa yksivuotisen jatkosopimuksen.
Lokakuussa 2021 Panthers kauppasi Juulsenin ja Juho Lammikon Vancouver Canucksiin vaihdossa Olli Juoleviin.
Diego Abal

Diego Hernán Abal (s. 28. joulukuuta 1971 Quilmes) on argentiinalainen jalkapalloerotuomari. Abal on toiminut kansainvälisen jalkapalloliiton FIFA:n virallisena tuomarina vuodesta 2008 alkaen.
Abal debytoi Argentiinan Primera Divisiónissa vuonna 2005. Vuoden 2013 Maanosaliittojen cupissa hän tuomitsi yhden ottelun. Vuonna 2011 Abal tuomitsi Copa Sudamericanan ensimmäisen finaalin LDU Quiton ja Universidad de Chilen välillä. 
Siviiliammatiltaan Abal on liikunnanopettaja.
Love Me Back

Love Me Back on Can Bonomon kappale, jolla hän edusti Turkkia vuoden 2012 Eurovision laulukilpailussa Bakussa. Kappaleen on säveltänyt ja sanoittanut Bonomo itse.
”Love Me Back” selviytyi toisesta semifinaalista finaaliin ollen semifinaalin viides 80 pisteellä. Finaalissa Bonomo sijoittui kappaleellaan seitsemännelle sijalle 112 pisteellään. Kappale sai finaalissa täydet 12 pistettä Azerbaidžanilta.
Frances Altick

Frances Altick (s. 22. helmikuuta 1994) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 950 syyskuussa 2015.
Altick pääsi loppuotteluun Fort Worthin ITF-turnauksessa elokuussa 2015. Hän hävisi loppuottelun Ulrikke Eikeriä vastaan. Altick osallistui ensimmäisen kerran WTA-turnauksen pääsarjaan Charlestonissa huhtikuussa 2016 saatuaan sinne villin kortin.
Heidi Rovanperä

Heidi Rovanperä (s. 19. toukokuuta 1987) on suomalainen lentopalloilija. 
Rovanperä on pelipaikaltaan passari. Rovanperä on avioitunut elokuussa 2022.
Noh Jin-kyu

Noh Jin-kyu (hangul 노진규, hanja 盧珍圭, 20. heinäkuuta 1992 – 3. huhtikuuta 2016) oli eteläkorealainen kaukalopikaluistelun maailmanmestari. Noh oli 177 senttimetriä pitkä ja painoi 69 kilogrammaa.
Vuoden 2011 MM-kilpailuista Sheffieldistä Noh saavutti neljä kultaa. Seuraavan vuoden MM-kilpailuista Shanghaista hän saavutti yhden kullan, kolme hopeaa ja yhden pronssin. Joukkueiden MM-kilpailuista Noh saavutti urallaan yhden kullan. Aasian talvikisoista 2011 ja vuoden 2013 talviuniversiadeista hän saavutti kummastakin kaksi kultamitalia. Vuonna 2010 hän voitti yleiskilpailun nuorten maailmanmestaruuden. Maailmancupissa Noh saavutti 24 osakilpailuvoittoa ja kokonaiskilpailun voiton sekä 1 000 että 1 500 metrillä kaudella 2012–2013.
Nohilta löydettiin vuonna 2013 hyvälaatuinen kasvain olkapäästä. Hän lykkäsi leikkaukseen menoa voidakseen osallistua Sotšin talviolympialaisiin. Ennen kisoja häneltä kuitenkin murtui kyynärpää, mikä esti hänen osallistumisensa. Lopulta Nohin kasvain levisi osteosarkoomaksi ja hän kuoli sairauteensa huhtikuussa 2016.
Athene Poliaan alttari

Athene Poliaan alttari oli antiikin aikainen Athene Poliaalle omistettu alttari Ateenan Akropolis-kukkulalla. Se oli arkaaisen Athene Poliaan temppelin alttari ja toimi myöhemmin myös Parthenonin alttarina.
Alttari oli rakennettu 600-luvulla eaa. Perikleen aikana 400-luvulla eaa. se mahdollisesti uudistettiin. Se sijaitsi Athene Poliaan temppelin eli Vanhan Athenen temppelin edustalla tavan mukaisesti temppelin itäpuolella. Alttari oli porrastettu, ja sen pituus oli noin kahdeksan metriä. Panathenaia-juhlan aikaan alttarilla suoritettiin suuri uhritoimitus. Alttari oli käytössä roomalaisen ajan lopulle.
Kiikelinpuisto

Kiikelinpuisto Oulun kaupungin Pokkisen kaupunginosan Kiikelin ja Elban saarten alueella sijaitseva puisto, joka valittiin Vuoden ympäristörakenteeksi vuonna 2002.
Puisto suunniteltiin Kiikelin asuinalueen, mutta myös Oulujoen suiston yhteyteen ja Oulun kauppatorin välittömään läheisyyteen. Puistoalueen vieressä on vierasvenesatama. Laajan nurmikkoalueen ohella puiston rakenteisiin ja ilmeeseen kuuluvat hiekkapoukama, kivireunustetut hiekkatuhka- sekä lankkukäytävät, leikkipaikka puisine porsaineen, puusta tehty lava, sillat, kiviset polkuaskelmat, "Kokkoluoto"- ja "Ahvenpaikka" -nimiset luodot sekä puistoa monelta suunnalta ympäröivä Perämeren maisema. Puistossa kasvaa koivujen, halavien, tervaleppien ja raitojen ohella tyrni- ja hietikkopajupensaita sekä alueelle luontaisia ja harvinaisempiakin ruohovartisia kasveja kuten heinää, luhtasaraa ja rantavehnää.
Antoine Adams

Antoine Xavier Adams (s. 3. elokuuta 1988 Basseterre) on saintkittsnevisläinen pikajuoksija, pikaviestin MM-mitalisti. Hän on pituudeltaan 180 cm.
Adams juoksi kolmannen osuuden Saint Kitts ja Nevisin joukkueessa, joka saavutti pronssia 4 × 100 metrin viestissä Daegun MM-kilpailuissa 2011. Hän sai samana vuonna pikaviestissä hopeaa Pan-Amerikan kisoissa ja pronssia Keski-Amerikan ja Karibian mestaruuskilpailuissa. Lontoon olympialaisissa 2012 hän karsiutui 100 ja 200 metrin välierissä sekä pikaviestin alkuerissä.
Adams voitti 200 metrin Keski-Amerikan ja Karibian mestaruuden 2013. Moskovan MM-kilpailuissa 2013 hän karsiutui 100 ja 200 metrin välierissä sekä pikaviestin alkuerissä. IAAF World Relays -kilpailuissa hän sai 4 × 200 metrin viestissä hopeaa 2014. Glasgow'n Kansainyhteisön kisoissa hän sijoittui 100 metrillä neljänneksi.
Adams saavutti Toronton Pan-Amerikan kisoissa 2015 pronssia 100 metrillä ajalla 10.09. Saman vuoden Pohjois- ja Keski-Amerikan sekä Karibian mestaruuskilpailuissa hän oli kolmas 200 metrillä. Pekingin MM-kilpailuissa 2015 hän karsiutui 100 ja 200 metrin alkuerissä. Portlandin MM-hallikilpailuissa 2016 hän karsiutui 60 metrin välierissä. Rio de Janeiron olympialaisissa 2016 hän karsiutui 100 ja 200 metrin sekä pikaviestin alkuerissä.
Päihdeseuranta

Päihdeseurannassa arvioidaan, onko ajo-oikeuden haltija alkoholin tai muun huumaavan aineen jatkuvan väärinkäytön tai päihderiippuvuuden vuoksi liikenteelle vaarallinen. Päihdeseurannalla pyritään ehkäisemään rattijuopumuksia ja niiden uusimista.
Päihdeseurannasta käytetään myös nimiä päihderiippuvuusarviointi ja ajokorttiseuranta.
Määrääminen.
Ajokorttiluvalle asetetut terveysvaatimukset eivät täyty, jos kuljettajan päihteiden jatkuvan väärinkäytön katsotaan vaarantavan liikenneturvallisuutta.
Päihdeseurantaa voidaan vaatia ajokorttilupaa haettaessa tai ajo-oikeutta arvioitaessa. Ajo-oikeuden haltija voidaan määrätä päihdeseurantaan, jos hän on syyllistynyt kolmen vuoden aikana vähintään kahteen rattijuopumukseen, huumausaineen käyttörikokseen tai muuhun huumausaineen käyttöä sisältävään huumausainerikokseen.
Päihdeseurantaan voidaan määrätä myös esimerkiksi silloin, kun henkilö on otettu toistuvasti päihtyneenä poliisin säilöön vähintään kolme kertaa puolen vuoden aikana. Päihdeseurantaa on siis mahdollista vaatia liiallisen päihteidenkäytön seurauksena, vaikka henkilö ei syyllistyisikään rattijuopumukseen.
Sisältö.
Päihdeseurannassa päihdealaan perehtynyt lääkäri antaa lausunnon ajoterveysvaatimusten täyttymisestä. Päihdeseuranta tehdään perus- tai työterveyshuollossa, A-klinikalla tai yksityisellä lääkäriasemalla. Huumausaineiden tai lääkkeiden käytön ja ammattikuljettajan päihdeseuranta suositellaan suoritettavaksi päihdehoitoon erikoistuneessa yksikössä.
Seuranta koostuu tavallisesti kolmesta käynnistä, jotka järjestetään noin 3-4 viikon välein. Käynneillä selvitetään päihteiden käyttöhistoriaa ja nykytilaa. Seurantaan sisältyy laboratoriotutkimuksia ja huume- ja lääkeseuloja luotettavan arvioinnin mahdollistamiseksi.
Lausunto.
Seurannan päätteeksi päihdealaan perehtynyt lääkäri kirjoittaa poliisiviranomaiselle lausunnon, jossa suosittelee ajo-oikeuden myöntämistä toistaiseksi voimassa olevana, määräaikaisena tai kielteisenä. Lausunnossa lääkäri voi myös esittää ajokorttiluokan alentamista, jos terveysvaatimukset eivät täyty ajokorttiluokan vaatimalla tavalla.
Jos henkilö todetaan seurannassa päihderiippuvaiseksi, hänelle on ehdotettava päihdehoitoa. Kielteinen päätös on mahdollista arvioida uudelleen noin kuuden kuukauden kuluttua, jos henkilö on saanut päihteiden käytön hallintaan.
Golfpallo

Golfpallo on golfissa käytettävä pallo. Golfpalloja on rakenteeltaan, materiaaliltaan ja pintakuvioinniltaan erilaisia, ja niillä on sen mukaan erilaiset kierre- ja lento-ominaisuudet.
Rakenne.
Golfpallossa voi olla nesteydin tai kiinteä ydin. Kiinteä ydin on kumia tai muovia. Pallon päällyskerrokset voivat olla balataa, uretaania tai elastomeeria.
Kun maila osuu palloon, pallo painuu kokoon ja kimpoaa lentoon. Kovalyöntiset golfaajat käyttävät tiheitä ja kovia palloja, jotka vaativat suuremman voiman painuakseen kokoon. Hitaampilyöntiset golfaajat käyttävät pehmeämpiä palloja, jotka painuvat kokoon ja kimpoavat vähemmästä voimasta. Miehet käyttävät yleensä palloja, joiden tiheysarvo on 80–100, ja naiset palloja, joiden tiheysarvo on 60–70. Jos pallon koostumus on erityisen tiheä, se lentää pitkälle, mutta kierrettä syntyy vähän.
Golfpallojen pinnalla on nykyisin koloja. Kolotulla pallolla on vain noin puolet sileän pallon ilmanvastuksesta, mikä saa sen lentämään paljon pidemmälle. Kolot synnyttävät ohuen turbulenssikerroksen, joka pitää ilman kiinni pallossa. Sen seurauksena peräaallon leveys pienenee ja paine-erot ympäri palloa tasoittuvat. Lisäksi kolot voimistavat alakierteisen pallon synnyttämää nostetta. Kolot saavat pallon myös lentämään ennustettavammin kuin sileä pallo.
Sääntövaatimukset.
Golffin sääntöjen mukaan on käytettävä palloa, joka täyttää varustesääntöjen vaatimukset. Varustesäännöissä golfpallolle määritellään esimerkiksi hyväksyttävä materiaali ja rakenne, koko, paino, symmetrisyys ja lähtönopeus. Pallon enimmäispaino on 45,93 grammaa ja vähimmäishalkaisija 42,67 millimetriä.
Sallitun pallon voi ottaa vastaan keneltä tahansa, myös kentällä olevalta toiselta pelaajalta. Sellaista palloa ei saa lyödä, jonka suoritusominaisuuksia on tarkoituksellisesti muutettu.
Historia.
Golfpallot ovat muuttuneet useasti historiansa aikana. Aina 1600-luvulle asti käytettiin puupalloja ja 1700-luvulla höyhenpalloja. Pallojen materiaalina alettiin 1850-luvulla käyttää guttaperkkaa. Pelaajat huomasivat nopeasti, että pinnaltaan rosoisemmat guttaperkkapallot lensivät pidemmälle kuin sileät, joten palloista alettiin tehdä rosoisia.
Koska huippupelaajat lyövät palloa avauslyönneillään vuosi vuodelta pidemmälle, palloja päätettiin vuonna 2023 muuttaa muun muassa pintakuvioinniltaan niin, että avauslyöntien pituudet lyhenevät enimmillään arviolta 13 metriä. Ammattilaisten peleissä muutos tulee voimaan vuonna 2028 ja harrastelijoiden peleissä vuonna 2030. Muutosten arvellaan vähentävän pitkälyöntisten pelaajien etua muihin pelaajiin verrattuna.
Patricia Maria Țig

Patricia Maria Țig (s. 27. heinäkuuta 1994) on romanialainen tennispelaaja. Parhaimmillaan hän on ollut kaksinpelissä WTA-listan sijalla 110 lokakuussa 2015 ja nelinpelissä sijalla 171 elokuussa 2015. Hän on voittanut urallaan 12 ITF-turnausta kaksinpelissä ja neljä ITF-turnausta nelinpelissä.
Heinä-elokuussa 2015 Țig pääsi loppuotteluun Bakun WTA-turnauksessa häviten sen Margarita Gasparjanille. Maailmanlistan sijalla 154 ollut Tig pääsi turnaukseen karsintojen kautta. Tämä oli vasta toinen kerta, kun hän pelasi WTA-turnauksen pääsarjassa.
Anne Winkler

Anne Winkler (s. 28. maaliskuuta 1994) on saksalainen maastohiihtäjä, joka edustaa SSV Sayda -seuraa.
Maastohiihdon maailmancupissa Winkler kilpaili ensimmäisen kerran helmikuussa 2013 Davosin perinteisen hiihtotavan sprintissä sijoittuen 40:nneksi. Ensimmäiset maailmancupin pisteensä hän saavutti Planican vapaan hiihtotavan sprintissä tammikuussa 2016 oltuaan 28:s. Parhaimmillaan hän on ollut 11:s Lahden vapaan hiihtotavan sprintissä maaliskuussa 2018.
Neokatekumenaalit

Neokatekumenaalinen tie on Francisco "Kiko" Argüellon ja Carmen Hernandezin Madridissa vuonna 1964 käynnistämä katolisen kirkon suuntaus. Uuden kasteopetuksen pohjalta syntyi pieniä yhteisöjä seurakunnissa ympäri maailmaa. Neokatekumenaalinen tie sai viralliset säännöt vuonna 2002. Suomeen asettuivat ensimmäiset neokatekumenaatin jäsenet, Oscar ja Paola Pasinato perheineen, vuonna 1986. Myös Helsingin Pyhän Henrikin katedraaliseurakunnan kirkkoherrana toimineella Marco Pasinatolla on yhteys liikkeeseen. Vuonna 2021 Suomessa oli yli kymmenen neokatekumenaalista yhteisöä, Helsingin lisäksi Vantaalla, Oulussa, Joensuussa, Mikkelissä ja Kuopiossa.
Vaikka liikettä on epäilty kerettiläiseksi, se sai lopulta kirkon hyväksynnän. Paavi Franciscus on toivonut liikkeen kiinnittävän enemmän huomiota kirkon yhtenäisyyteen.
Hyvin suuret perhekoot ovat yleisiä liikkeen jäsenillä.